Eagrán sealadach
BREITHIÚNAS NA CÚIRTE (an Dara Dlísheomra)
26 Meitheamh 2025
(*)
(Tarchur chun réamhrialú – Sláinte an phobail – Treoir
2014/40/AE – Airteagal 7(12) – Airteagal 11(6) – Treoir Tarmligthe (AE)
2022/2100 – Bailíocht – Monarú, cur i láthair agus díol táirgí tobac – Tarmligean cumhachta chuig an gCoimisiún Eorpach – Táirgí tobac núíosacha – Táirgí tobac téite – Cumhacht díolúintí a tharraingt siar i dtaca leis na toirmisc ar bhlastáin agus leis na dualgais maidir le lipéadú – Athrú substaintiúil ar imthosca)
I gCás C‑759/23,
IARRAIDH ar réamhrialú de bhun Airteagal 267
CFAE, ón Ard-Chúirt (Éire), trí bhreith an 29 Samhain 2023, a fuarthas ag an gCúirt an 7 Nollaig 2023, sna himeachtaí
PJ Carroll & Company Ltd,
Nicoventures Trading Ltd
v
an tAire Sláinte,
Éire,
an tArd-Aighne,
idiragraithe:
Philip Morris Ltd,
Philip Morris Products SA,
Philip Morris Manufacturing & Technology Bologna SpA,
tugann AN CHÚIRT (an Dara Dlísheomra),
agus í comhdhéanta mar seo a leanas: K.
Jürimäe (Rapóirtéir), Uachtarán Dlísheomra, K.
Lenaerts, Uachtarán na Cúirte, ag feidhmiú mar Bhreitheamh den Dara Dlísheomra, M.
Gavalec, Z.
Csehi agus F.
Schalin, Breithiúna,
Abhcóide Ginearálta: N.
Emiliou,
Cláraitheoir: R.
Stefanova-Kamisheva, Riarthóir,
ag féachaint don nós imeachta i scríbhinn agus tar éis éisteacht an 28 Samhain 2024,
tar éis breithniú a dhéanamh ar na barúlacha a dtíolacadh
thar ceann na bpáirtithe seo a leanas:
–        PJ Carroll & Company Ltd agus Nicoventures Trading Ltd, ag C.
Barrett, K.
O’Connor, N.
Skelton, aturnaetha, M.
Schonberg agus L.
Van den Hende, advocaten,
–        an tAire Sláinte, Éire agus an tArd-Aighne, M.
Browne, Príomh-Aturnae Stáit, A.
Burke, A.
Joyce, S.
Sheehy, i gcáil Gníomhairí, le cúnamh ó E.
Barrington,
Abhcóide Sinsearach, agus L.
Mooney,
Abhcóide,
–        Philip Morris Ltd,
Philip Morris Products SA agus Philip Morris Manufacturing & Technology Bologna SpA, ag N.
Buckley,
Abhcóide, M.
Byrne, H.
Kelly, R.
McKittrick,
R.
Walsh,
aturnaetha, E.
McCullough, Abhcóide Sinsearach,
agus H.
Saugmandsgaard Øe, advokat,
–        Rialtas na Fraince,
ag B.
Fodda, M.
de Lisi agus B.
Travard, i gcáil Gníomhairí,
–        Rialtas na hIodáile,
ag S.
Fiorentino agus F.
Meloncelli, i gcáil Gníomhairí,
–        an Coimisiún Eorpach,
ag E.
Schmidt agus F.
van Schaik, i gcáil Gníomhairí,
tar éis éisteacht le Tuairim an Abhcóide Ghinearálta ag éisteacht an 30 Eanáir 2025,
an Breithiúnas seo a leanas:
Breithiúnas
1        Baineann an iarraidh ar réamhrialú le bailíocht na Treorach Tarmligthe (AE)
2022/2100 ón gCoimisiún an 29 Meitheamh 2022 lena leasaítear Treoir
2014/40/AE ó Pharlaimint na hEorpa agus ón gComhairle maidir le díolúintí áirithe a tharraingt siar i ndáil le leith táirgí tobac téite (IO 2022 L 283, lch. 4).
2        Rinneadh an iarraidh seo in imeachtaí idir PJ
Carroll & Company Ltd agus Nicoventures Trading Ltd agus an tAire Sláinte, Éire agus Éire agus an tArd-Aighne, Éire maidir le bailíocht na European Union (Manufacture, Presentation and Sale of Tobacco and Related Products) (Amendment) Regulations 2023 [Rialacháin an Aontais Eorpaigh (Táirgí Tobac agus Táirgí Gaolmhara a Mhonarú, a Thíolacadh agus a Dhíol) (Leasú) 2023] (‘Rialacháin 2023’) lena dtrasuítear Treoir Tarmligthe
2022/2100 i ndlí na hÉireann.
An dlí lena mbaineann
Dlí an Aontais
Treoir 2014/40/AE
3        Sonraítear an méid seo a leanas le haithrisí 19, 26 agus 34 de Threoir
2014/40/AE ó Pharlaimint na hEorpa agus ón gComhairle an 3 Aibreán 2014 maidir le comhfhogasú dhlíthe, rialacháin agus fhorálacha riaracháin na mBallstát a bhaineann le monarú, tíolacadh agus díol táirgí tobac agus táirgí gaolmhara agus lena n‑aisghairtear Treoir
2001/37/CE (IO 2014 L 127, lch. 1):
‘(19)      I bhfianaise go ndíríonn
an Treoir seo ar dhaoine óga,
ba cheart díolúine ó cheanglais áirithe a bhaineann le comhábhair a dheonú do tháirgí tobac seachas toitíní agus tobac rollta, fad is nach mbeidh aon athrú substaintiúil ar an staid
i dtaobh méideanna díolacháin nó pátrúin tomhaltais daoine óga.
[...]
(26)      I gcás táirgí tobac lena gcaitheamh, seachas toitíní agus táirgí tobac rollta, ar tomhaltóirí níos sine agus grúpaí beaga den daonra iad den chuid is mó, ba cheart é a bheith indéanta leanúint de dhíolúine a dheonú ó cheanglais lipéadaithe áirithe fad is nach bhfuil aon athrú substaintiúil ar imthosca i dtaobh méideanna díolacháin nó patrúin tomhaltais daoine óga. Ba cheart go leanfadh lipéadú na dtáirgí tobac eile sin rialacha a bhaineann go sonrach leo. Ní mór infheictheacht na rabhadh sláinte maidir le táirgí tobac gan toit a áirithiú. Dá bhrí sin, ba cheart rabhaidh sláinte a chur ar an dá phríomhdhromchla de phacáistíocht táirgí tobac gan toit. Maidir le tobac píopa uisce, a mheastar go minic gan bheith chomh díobhálach céanna le táirgí traidisiúnta tobac lena chaitheamh, ba cheart feidhm a bheith ag an gcóras lipéadaithe iomlán ionas nach gcuirfear tomhaltóirí amú.
[...]
(34)      D’fhéadfadh gach táirge tobac a bheith ina chúis bháis, galrachta agus míchumais. Mar thoradh air sin, ní mór a monarú, a leithdháileadh agus a dtomhaltas a rialáil. Tá sé tábhachtach, dá bhrí sin, faireacháin a dhéanamh ar athruithe sna táirgí tobac núíosacha. Ba cheart a cheangal ar mhonaróirí agus ar allmhaireoirí fógra a chur isteach maidir le táirgí tobac
núíosacha, gan dochar do chumas na mBallstát iad a thoirmeasc nó a údarú’.
[Aistriúchán neamhoifigiúil]
4        De réir Airteagal 2 den Treoir sin, dar teideal ‘Sainmhínithe’:
‘Chun críocha na Treorach seo, tá feidhm ag na sainmhínithe seo a leanas:
[...]
(4)      ciallaíonn “táirgí tobac” táirgí a fhéadfar a thomhailt agus atá comhdhéanta, fiú go páirteach, de thobac,
bíodh sé arna leasú
go géineach nó ná bíodh:
[...]
(14)      ciallaíonn “táirge tobac núíosach” táirge tobac:
(a)      nach dtagann faoi aon cheann de na catagóirí seo a leanas: toitíní, tobac rollta, tobac píopa, tobac píopa uisce, todóg, todóigín, tobac coganta,
snaois nó tobac béil; agus
(b)      a cuireadh ar an margadh tar éis an 19 Bealtaine 2014;
[...]
(28)      ciallaíonn “athrú substaintiúil ar imthosca” méadú
10 % nó níos mó ar an méid díolachán in aghaidh na catagóire táirge i gcúig Bhallstát ar a laghad, bunaithe ar shonraí díolacháin arna dtuairisciú i gcomhréir le hAirteagal 5(6), nó méadú cúig phointe céatadáin ar a laghad, i gcúig Bhallstát ar a laghad, ar leibhéal leitheadúlachta na húsáide sa ghrúpa tomhaltóirí faoi bhun 25
bliana d’aois don chatagóir táirgí lena mbaineann, bunaithe ar Thuarascáil Speisialta 385 Eorabharaiméadar mhí na Bealtaine 2012 nó staidéir ar leitheadúlacht choibhéiseach: in aon chás,
ní mheasfar gur tharla athrú substaintiúil ar imthosca mura bhfuil méid díolacháin na catagóire táirgí ar an leibhéal miondíola níos mó ná 2.5 % de dhíolacháin iomlána táirgí tobac ar leibhéal an Aontais.
[...]’
[Aistriúchán neamhoifigiúil]
5        Foráiltear mar seo a leanas le hAirteagal 5(5) agus (6) den Treoir sin, dar teideal ‘Dearbhuithe maidir le comhábhair agus astaíochtaí’:
‘5.      Déanfaidh an Coimisiún [Eorpach], trí bhíthin gníomhartha cur chun feidhme, an teimpléad chun an fhaisnéis dá dtagraítear i míreanna 1 agus 6 den Airteagal seo agus in Airteagal 6 a tharchur agus a chur ar fáil a shainiú agus a thabhairt cothrom le dáta i gcás inar gá. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 25(2).
6.      [...] Cuirfidh na Ballstáit de cheangal freisin ar mhonaróirí agus ar allmhaireoirí tuairisciú bliantúil a dhéanamh ar mhéid a ndíolachán de réir branda agus cineál, arna shloinneadh mar líon na dtoitíní/todóg/todóigíní nó mar chileagraim, agus de réir an Bhallstáit, ón 1 Eanáir 2015 ar aghaidh. Soláthróidh na Ballstáit aon sonraí eile maidir le méid na ndíolachán atá ar fáil dóibh’.
[Aistriúchán neamhoifigiúil]
6        Sular leasaíodh le Treoir Tharmligthe
2022/2100 é, is mar seo a leanas a bhí an fhoclaíocht in Airteagal 7 den Treoir sin, dar teideal ‘Rialacha maidir le comhábhair’:
‘1.      Cuirfidh na Ballstáit toirmeasc ar tháirgí tobac a bhfuil sainbhlas orthu a chur ar an margadh.
[...]
7.      Cuireann na Ballstáit toirmeasc ar tháirgí tobac a chur ar an margadh a bhfuil blastáin in aon cheann dá gcomhchodanna iontu amhail scagairí, páipéir, pacáistí, capsúil nó aon ghnéithe teicniúla lenar féidir modhnú a dhéanamh ar a mboladh nó ar a mblas nó ar a ndéine deataigh. Ní bheidh tobac ná nicitín i scagairí, páipéir ná capsúil.
[...]
12.      Beidh táirgí tobac seachas toitíní agus táirgí tobac rollta díolmhaithe ó na toirmisc atá leagtha síos i míreanna 1 agus 7. Glacfaidh an Coimisiún gníomhartha tarmligthe i gcomhréir le hAirteagal 27 chun an díolúine sin a tharraingt siar i gcás catagóire áirithe táirgí, má thagann athrú substaintiúil ar imthosca arna bhunú
le tuarascáil ón gCoimisiún.
[...]’
7        Baineann Airteagal 9 de Threoir
2014/40 leis an teachtaireacht rabhaidh agus faisnéise ghinearálta nach mór a bheith ar aonadphaicéid agus ar fhorphacáistiú táirgí tobac lena gcaitheamh. Sonraítear in Airteagal 10 den Treoir sin na hoibleagáidí a bhaineann leis na rabhaidh sláinte atá le léiriú ar gach aonad-phaicéad nó ar aon phacáistíocht sheachtrach de na táirgí sin.
8        Roimh an leasú a rinneadh air le Treoir Tharmligthe
2022/2100, foráladh mar seo a leanas le hAirteagal 11 de Threoir
2014/40, dar teideal ‘Lipéadú táirgí tobac lena gcaitheamh seachas toitíní, tobac rollta agus tobac píopa uisce’:
‘1.      Ceadaítear do na Ballstáit táirgí tobac lena chaitheamh seachas toitíní, tobac rollta agus tobac píopa uisce a dhíolmhú ó na hoibleagáidí an teachtaireacht faisnéise a leagtar síos in Airteagal 9(2) agus na rabhaidh sláinte chomhcheangailte a leagtar síos in Airteagal 10 a chur in iúl. [...]
[...]
6.      Glacfaidh an Coimisiún gníomhartha tarmligthe i gcomhréir le hAirteagal 27 chun an fhéidearthacht an díolúine sin a thabhairt a tharraingt siar i gcás catagóirí áirithe táirgí dá dtagraítear i mír 1, má thagann athrú substaintiúil ar imthosca mar arna bhunú
le
tuarascáil ón gCoimisiún do chatagóir na dtáirgí lena mbaineann’.
9        De réir Airteagal 19 de Threoir
2014/40, dar teideal ‘Fógra faoi tháirgí tobac núíosacha’:
‘1.      Ceanglóidh na Ballstáit ar mhonaróirí agus ar allmhaireoirí táirgí tobac núíosacha fógra a chur faoi bhráid údaráis inniúla na mBallstát maidir le haon táirge tobac núíosach a bheartaíonn siad a chur ar an margadh náisiúnta nó ar na margaí náisiúnta lena mbaineann. Cuirfear an fógra sin isteach i bhformáid leictreonach sé mhí roimh an dáta atá beartaithe lena chur ar an margadh. Beidh tuairisc mhionsonraithe ar an táirge tobac núíosach lena mbaineann ag gabháil leis chomh maith le treoracha maidir lena úsáid agus faisnéis faoi chomhábhair agus astaíochtaí i gcomhréir le hAirteagal 5. Déanfaidh na monaróirí agus na hallmhaireoirí a thíolacfaidh fógra faoi tháirge tobac núíosach an méid seo a leanas a sholáthar do na húdaráis inniúla freisin:
[...]
2.      Ceanglóidh na Ballstáit ar mhonaróirí agus ar allmhaireoirí táirgí tobac núíosacha aon fhaisnéis nua nó aon fhaisnéis nuashonraithe maidir leis na staidéir, an taighde agus an fhaisnéis eile dá dtagraítear i bpointí
(a) go (c) de mhír 1 a tharchur chuig a n‑údaráis inniúla. Féadfaidh na Ballstáit a cheangal ar mhonaróirí nó ar allmhaireoirí táirgí tobac núíosacha tástálacha breise a dhéanamh nó faisnéis bhreise a chur in iúl. Cuirfidh na Ballstáit gach faisnéis a fuarthas de bhun an Airteagail seo ar fáil don Choimisiún.
3.      Féadfaidh na Ballstáit córas a thabhairt isteach chun táirgí tobac núíosacha a údarú. Féadfaidh na Ballstáit táillí comhréireacha a ghearradh ar mhonaróirí agus ar allmhaireoirí as an údarú sin.
4.      Urramófar ceanglais na Treorach seo le táirgí tobac núíosacha a chuirfear ar an margadh. Braitheann infheidhmeacht fhorálacha na Treorach seo maidir le táirgí tobac núíosacha ar an sainmhíniú ar tháirgí tobac núíosacha: táirgí tobac gan deatach nó tobac chun a chaite ina dheatach’.
[Aistriúcháin neamhoifigiúil]
10      Is mar seo a leanas atá an fhoclaíocht in Airteagal 28 den Treoir sin, dar teideal ‘Tuarascáil’:
‘1.      Tráth nach déanaí ná 5 bliana tar éis an 20 Bealtaine 2016, agus gach uair is gá ina dhiaidh sin, cuirfidh an Coimisiún tuarascáil ar chur i bhfeidhm na Treorach seo faoi bhráid Pharlaimint na hEorpa, Chomhairle [an Aontais Eorpaigh], Choiste Eacnamaíoch agus Sóisialta na hEorpa agus Choiste na Réigiún.
[...]
2.      Sa tuarascáil, léireoidh an Coimisiún, go háirithe, na gnéithe den Treoir ar cheart iad a athbhreithniú nó a oiriúnú i bhfianaise forbairtí eolaíocha agus teicniúla, lena n‑áirítear forbairt rialacha agus caighdeán arna gcomhaontú go hidirnáisiúnta maidir le tobac agus táirgí gaolmhara. Tabharfaidh an Coimisiún aird ar leith ar na nithe seo a leanas:
[...]
(b)      forbairtí sa mhargadh maidir le táirgí tobac núíosacha agus breithniú á dhéanamh,
inter alia, ar fhógraí arna bhfáil de bhun
Airteagal 19;
(c)      forbairtí sa mhargadh arb ionann iad agus athrú suntasach ar imthosca;
[...]
Tabharfaidh na Ballstáit cúnamh don Choimisiún agus soláthróidh siad an fhaisnéis uile atá ar fáil chun an measúnú a dhéanamh agus chun an tuarascáil a ullmhú.
3.      Déanfar obair leantach ar an tuarascáil le tograí chun an Treoir seo a leasú, a mheasann an Coimisiún a bheith riachtanach chun í a oiriúnú –
a mhéid is gá d’fheidhmiú cuí
an mhargaidh inmheánaigh –
d’fhorbairtí i réimse an tobac agus na dtáirgí gaolmhara, agus chun forbairtí nua a chur san áireamh bunaithe ar fhíorais eolaíocha agus ar fhorbairtí maidir le caighdeáin arna gcomhaontú go hidirnáisiúnta do thobac agus do tháirgí gaolmhara’.
[Aistriúchán neamhoifigiúil]
Treoir Tarmligthe 2022/2100
11      De réir Airteagal 1 de Threoir Tarmligthe
2022/2100:
‘Leasaítear Treoir
[2014/40] mar a leanas:
(1)      Cuirtear an méid seo a leanas in ionad Airteagal 7(12):
“12.      Beidh táirgí tobac seachas toitíní, tobac rollta agus táirgí tobac téite díolmhaithe ó na toirmisc atá leagtha síos i míreanna 1 agus 7. Glacfaidh an Coimisiún gníomhartha tarmligthe i gcomhréir le hAirteagal 27 chun an díolúine sin a tharraingt siar i gcás catagóire áirithe táirgí, má thagann athrú substaintiúil ar imthosca mar a suíodh i dtuarascáil ón gCoimisiún.
Chun críocha na chéad fhomhíre, ciallaíonn ‘táirge tobac téite’ táirge tobac núíosach a théitear chun astaíocht a tháirgeadh ina bhfuil nicitín agus ceimiceáin eile, a ionanálaíonn an t‑úsáideoir/na húsáideoirí ansin, agus, ag brath ar a shaintréithe, ar táirge tobac gan toit nó táirge tobac é lena chaitheamh.”
(2)      Leasaítear Airteagal 11 mar a leanas:
(a)      cuirtear an méid seo a leanas in ionad an cheannteidil:
“Airteagal 11
‘Lipéadú táirgí tobac lena gcaitheamh seachas toitíní, tobac rollta, tobac píopa uisce agus táirgí tobac téite’”;
(b)      i mír 1, cuirtear an méid seo a leanas in ionad na chéad fhomhíre:
“Féadfaidh Ballstáit táirgí tobac lena gcaitheamh seachas toitíní, tobac rollta, tobac píopa uisce agus táirgí tobac téite mar a shainmhínítear iad sa dara fomhír d’Airteagal 7(12), a dhíolmhú ó na hoibleagáidí an teachtaireacht faisnéise atá leagtha síos in Airteagal 9(2) agus na rabhaidh sláinte chomhcheangailte a leagtar síos in Airteagal 10 a chur in iúl. Sa chás sin, agus sa bhreis ar an rabhadh ginearálta dá bhforáiltear in Airteagal 9(1), beidh ceann de na rabhaidh téacs a liostaítear in Iarscríbhinn
I ar gach aonad-phaicéad agus ar aon phacáistiú lasmuigh de na táirgí sin. Áireofar sa rabhadh ginearálta a shonraítear in Airteagal 9(1) tagairt do na seirbhísí scoir dá dtagraítear in Airteagal 10(1), pointe (b)”’.
Cinneadh Cur Chun Feidhme (AE) 2015/2186
12      Foráiltear le hAirteagal 2(1) de Chinneadh Cur Chun Feidhme (AE)
2015/2186 ón gCoimisiún an 25 Samhain 2015 lena mbunaítear formáid chun faisnéis maidir le táirgí tobac a thíolacadh agus a chur ar fáil (IO
2015
L
312, lch. 5);
‘Áiritheoidh na Ballstáit go dtíolacfaidh
monaróirí agus allmhaireoirí táirgí tobac faisnéis maidir leis na comhábhair, na hastaíochtaí agus an méid díolachán dá dtagraítear in Airteagal 5 de Threoir
[2014/40], lena n‑áirítear athruithe agus aistarraingtí ón margadh, i gcomhréir leis an bhformáid dá bhforáiltear san Iarscríbhinn’.
[Aistriúchán neamhoifigiúil]
Dlí na hÉireann
13      Trasuítear
Treoir Tarmligthe
2022/2100
i ndlí na hÉireann
le Rialacháin 2023. Foilsíodh an fógra
maidir le glacadh na
rialacháin sin san Iris Oifigiúil an 30 Meitheamh 2023. Tháinig an Rialachán sin i
bhfeidhm an
23 Deireadh Fómhair 2023.
An díospóid sna príomhimeachtaí agus na ceisteanna a tharchuirtear le haghaidh réamhrialú
14      Déanann PJ Carroll & Company agus Nicoventures Trading (le chéile, ‘PJ Carroll’), chomh maith le Philip Morris, Philip Morris Products agus Philip Morris Manufacturing & Technology Bologna (le chéile, ‘Philip Morris’) táirgí tobac a bhfuil ‘blasanna saintréitheacha’ nó blastáin ina gcomhpháirteanna iontu a mhargú ar fud an Aontais Eorpaigh.
15      Measann PJ Carroll nár tugadh de chumhacht don Choimisiún Treoir Tharmligthe
2022/2100 a ghlacadh. Measann sé, mar sin, go bhfuil sé neamhbhailí agus, dá bhrí sin, go bhfuil Rialacháin 2023, lena dtrasuitear i ndlí na hÉireann iad, neamhdhleathach.
16      An 11 Eanáir 2023, d’údaraigh an Ard-Chúirt (Éire), arb í an chúirt a rinne an tarchur í, do PJ Carroll imeachtaí athbhreithnithe bhreithiúnaigh
a thionscnamh lena lorgaítear,
inter alia, dearbhú go bhfuil Rialacháin 2023 neamhbhailí. Tugann an chúirt sin faoi deara nach bhfuil dlínse aici a dhearbhú go bhfuil gníomh de chuid an Aontais neamhbhailí agus gur ghá, dá bhrí sin,
an cheist a tharchur chuig an gCúirt Bhreithiúnais. Measann an chúirt sin gur chuir PJ Carroll argóintí ar aghaidh ag iarraidh a léiriú, trí Threoir Tharmligthe
2022/2100 a ghlacadh, gur fheidhmigh an Coimisiún cumhachtaí reachtóir an Aontais go neamhdhleathach, de shárú ar Airteagal 290
CFAE. Thairis sin,
éilíonn sé nach dhearna an institiúid sin measúnú bailí ar ‘athrú substaintiúil ar imthosca’ a bheith ann de réir bhrí Airteagal 2(28) de Threoir
2014/40.
17      Maidir le bailíocht Threoir Tharmligthe
2022/2100, tugann an chúirt a rinne an tarchur faoi deara, go bunúsach, trí chatagóir nua táirgí tobac, eadhon táirgí tobac téite, a shainiú sa Treoir Tharmligthe sin, agus trína chinneadh gurbh iomchuí tairbhe na ndíolúintí dá bhforáiltear in Airteagal 7(12) agus Airteagal 11(6) de Threoir
2014/40 a tharraingt siar i gcás na catagóire nua táirgí sin, go ndearna an Coimisiún rogha beartais go neamhdhleathach. Dar leis an gcúirt sin, maidir le toirmeasc a chur, ar bhonn mhéid na ndíolachán, ar chatagóir táirgí tobac nach raibh ann ar dháta glactha na Treorach sin agus nach raibh faoi réir measúnuithe sonracha beartais agus sláinte ag reachtas an Aontais, tagann sé faoi inniúlacht an reachtais sin amháin agus ní faoi inniúlacht an Choimisiúin.
18      Is léir ó scéim Threoir
2014/40 go rialaíonn reachtas an Aontais táirgí tobac núíosacha a chur ar an margadh i bhfianaise dul chun cinn eolaíoch agus teicniúil. Tagann toirmeasc iomlán na dtáirgí sin faoi raon feidhme na reachtaíochta bunúsaí i gcomhréir leis na roghanna beartais a dhéanann an reachtas sin maidir leis an mbealach is fearr chun na táirgí nua sin a rialáil. Is amhlaidh atá, go háirithe, i gcás nach féidir na táirgí núíosacha sin a aicmiú go héasca mar tháirgí tobac gan toit nó mar tháirgí tobac lena gcaitheamh agus go bhféadfadh cion tobac
a bheith iontu
atá éagsúil le táirgí atá ann cheana.
19      D’fhéadfaí a áitiú, dá bhrí sin, go sáraítear an dara fomhír d’Airteagal 290(1)
CFAE leis an sainmhíniú ar chatagóir nua táirgí, a thagann faoi chuimsiú táirgí tobac gan toit agus táirgí tobac lena gcaitheamh araon, chun cosc a chur láithreach ar leagan blaistithe de na táirgí nua sin. Trí shainmhíniú den sórt sin a ghlacadh, rith an Coimisiún reachtaíocht maidir le ‘eilimint sár-riachtanach’ de Threoir
2014/40, ós rud é nár sainíodh go sainráite sa Treoir sin an raon feidhme, an t‑ábhar agus an cuspóir is bonn le sainmhíniú den sórt sin. Chun go mbeidh Treoir Tharmligthe
2022/2100 bailí, ba cheart an chumhacht tharmligthe a bheith ag an gCoimisiún na díolúintí dá bhforáiltear in Airteagal 7(12) agus Airteagal 11(6) de Threoir
2014/40 a tharraingt siar le haghaidh gach táirge tobac núíosach blaistithe a chomhlíonann na coinníollacha díolacháin a leagtar síos in Airteagal 2(28) den Treoir sin, gan beann ar a gcion tobac ná ar a dtionchar ar an tsláinte i ndáil le táirgí atá ann cheana.
20      Maidir leis an gcinneadh ar ‘athrú substaintiúil ar imthosca’ de réir bhrí Airteagal 2(28) de Threoir
2014/40, measann an chúirt a rinne an tarchur, ina anailís chainníochtúil ar mhéid na ndíolachán, go ndearna an Coimisiún comparáid idir eilimintí
nach raibh inchomparáide nuair a scrúdaigh sé an raibh leibhéal dulta i bhfód
táirgí tobac téite ar an margadh de chineál a thabharfadh údar leis an toirmeasc ar tháirgí blaistithe den sórt sin.
21      Dar leis an gcúirt sin, tá cosaint na sláinte i ndáil le héifeachtaí díobhálacha tobac ar cheann de phríomhchuspóirí Threoir
2014/40. Dá bhrí sin, is ábhar mór imní é an cion tobac i dtáirgí tobac atá mar bhonn taca leis na bearta rialála dá bhforáiltear sa Treoir sin. Dá bhrí sin, bheadh cur chuige a dhírigh ar chion foriomlán tobac na dtáirgí agus arbh é a bhí ann ná measúnú a bheith á dhéanamh ar mhéid na ndíolachán ar an mbonn sin níos comhsheasmhaí leis an gcuspóir sin. Mar sin féin, ní dhearna an Coimisiún iarracht, agus a mhodheolaíocht á tarraingt suas aige,
comhfhogasú
a dhéanamh ar na critéir chun an cion tobac i dtáirgí tobac téite agus i dtoitíní agus i dtáirgí tobac eile a thomhas. Bheadh gá le comhfhogasú
den sórt sin, áfach, chun a áirithiú go mbaineann an chomparáid is gá le heilimintí inchomparáide.
22      Sna himthosca sin, chinn an Ard-Chúirt bac a chur ar na himeachtaí agus na ceisteanna seo a leanas a tharchur chun na Cúirte Breithiúnais le haghaidh réamhrialú:
‘(1)      An bhfuil [Treoir Tarmligthe
2022/2100] neamhbhailí ar an mbonn go dtéann sí thar na cumhachtaí a dheonaítear le hAirteagal 7(12) agus le hAirteagal 11(6) de Threoir
[2014/40], i bhfianaise Airteagal 290
CFAE, agus Airteagal 2(14),
Airteagal 19 agus Airteagal 28 [den Treoir sin] á gcur san áireamh?
(2)      An bhfuil [Treoir Tarmligthe
2022/2100] neamhbhailí ar an mbonn nach raibh an Coimisiún i dteideal a chinneadh go raibh athrú substaintiúil ar na himthosca de réir bhrí Airteagal 7(12) agus/nó 11(6) agus/nó 2(28) de Threoir
[2014/40]?’
Na ceisteanna le haghaidh réamhrialú
An chéad cheist
23      Lena céad cheist, fiafraíonn an chúirt a rinne an tarchur an bhfuil Treoir Tarmligthe
2022/2100 neamhbhailí an mbonn go ndeachaigh an Coimisiún thar na cumhachtaí a dheonaítear le hAirteagal 7(12) agus le hAirteagal 11(6) de Threoir 2014/40 arna léamh i bhfianaise Airteagal 290
CFAE, chomh maith le hAirteagal 2(14) agus Airteagail 19 agus 28 den Treoir sin.
24      Le hAirteagal 7(12) agus Airteagal 11(6) de Threoir
2014/40, cumhachtaítear an Coimisiún gníomhartha tarmligthe a ghlacadh, i gcás ina dtagann athrú substaintiúil ar imthosca, chun na díolúintí le haghaidh táirgí tobac áirithe dá dtagraítear sna forálacha sin a tharraingt siar. Baineann na díolúintí sin, ar an gcéad dul síos, leis an toirmeasc ar
shainbhlasanna a úsáid sna táirgí sin agus leis an toirmeasc ar bhlastáin
ina gcomhpháirteanna agus, ar an dara dul síos, leis an oibleagáid teachtaireacht faisnéise agus rabhadh sláinte a ghreamú d’aon
phaicéid nó lasmuigh de phacáistiú na dtáirgí sin.
25      Áitíonn PJ Carroll agus Philip Morris, go bunúsach, go bhfuil an tarmligean cumhachta sin teoranta do na ‘catagóirí áirithe táirgí’ a shonraítear leis an Treoir sin. Dá bhrí sin, ní bhaineann an tarmligean cumhachta sin le ‘táirgí tobac núíosacha’ de réir bhrí Airteagal 2(14) den Treoir sin. Ar an mbonn sin, agus catagóir nua táirgí á chruthú agus á shainiú trí Threoir Tharmligthe
2022/2100 a ghlacadh, sháraigh an Coimisiún na cumhachtaí a tharmligtear chuige in Airteagal 7(12) agus in Airteagal 11(6) de Threoir
2014/40.
26      I ndáil leis sin, ba cheart a mheabhrú gur léir ó Airteagal 290(1)
CFAE go bhféadfar, le gníomh reachtach, an chumhacht a tharmligean chuig an gCoimisiún gníomhartha neamhreachtacha a bhfuil feidhm ghinearálta a fhorlíonann nó a leasaíonn gnéithe neamhriachtanacha áirithe den ghníomh reachtach sin a ghlacadh. I gcomhréir leis an dara fomhír den fhoráil sin, ní mór cuspóirí, inneachar, raon feidhme agus ré tharmligean na cumhachta a shainiú go sainráite sa ghníomh reachtach lena ndeonaítear tarmligean den sórt sin. De réir cásdlí socair, tugtar le tuiscint leis an gceanglas sin gurb é an cuspóir atá le cumhacht tarmligthe a thabhairt ná glacadh rialacha a bhaint amach a thagann faoin gcreat rialála mar atá sainithe sa bhunghníomh reachtach (féach, chuige sin, breithiúnais an 18 Márta 2014,
an Coimisiún v an Pharlaimint agus an Chomhairle,
C‑427/12, EU:C:2014:170, mír 38; an 17 Márta 2016,
an Pharlaimint v an Coimisiún,
C‑286/14, EU:C:2016:183, mír 30, agus an 26 Iúil 2017,
Poblacht na Seice v an Coimisiún,
C‑696/15 P, EU:C:2017:595, mír 49).
27      Thairis sin, is cásdlí socair é freisin gurb iad na
heilimintí sár-riachtanacha de bhunghníomh reachtach na heilimintí sin atá ag teastáil
chun gníomh reachtach atá bunaithe ar roghanna polaitiúla a thagann faoi fhreagrachtaí reachtóir an Aontais
a ghlacadh, sa mhéid is gurb é atá i gceist leis cothromaíocht a bhaint amach idir na leasanna coinbhleachta atá i gceist ar bhonn iliomad measúnuithe, nó má cheadaítear leis cur isteach ar chearta bunúsacha na ndaoine lena mbaineann a bhfuil an oiread tábhachta ag baint leo go bhfuil gá go ndéanfadh reachtóir an Aontais idirghabháil (féach, chuige sin, breithiúnas an 5 Meán Fómhair 2012,
an Pharlaimint v an Chomhairle,
C‑355/10, EU:C:2012:516, míreanna 65, 76 agus 77, agus breithiúnas an 26 Iúil 2017,
Poblacht na Seice v an Coimisiún,
C‑696/15 P, EU:C:2017:595, mír 78).
28      Ó thaobh Threoir
2014/40 de, tá an creat rialála ar dá réir nach mór na cumhachtaí arna dtarmligean chuig an gCoimisiún in Airteagal 7(12) agus in Airteagal 11(6) de Threoir
2014/40 a chur isteach bunaithe ar na roghanna polaitiúla
a chuir reachtas an Aontais in iúl in Airteagal 7(1) agus (7), in Airteagal 9 agus 10 den Treoir sin agus in Airteagal 19(4) di.
29      Leis na forálacha sin, roghnaigh reachtóir an Aontais, ar an gcéad dul síos, scéim ghinearálta úsáid blastán a bhunú agus dualgas maidir le lipéadú trí thoirmeasc a chur ar úsáid blastáin a bhfuil blasanna sainiúla orthu i dtáirgí tobac chomh maith le húsáid na mblastán ina gcomhchodanna agus trína cheangal go ngreamófar teachtaireacht faisnéise agus rabhadh sláinte ar aonadphaicéid nó ar fhorphacáistiú táirgí tobac lena gcaitheamh.
30      Ar an dara dul síos, mheas an reachtóir sin go bhfuil táirgí tobac áirithe, ar tomhaltóirí níos sine agus grúpaí daonra laghdaithe den chuid is mó a chaitheann iad, díolmhaithe ón scéim ghinearálta sin. Mar sin féin, chinn an reachtóir sin nach mór don Choimisiún na díolúintí sin a bhaint, i gcás nach mór ‘athrú substaintiúil ar imthosca’, mar a shainmhínítear in Airteagal 2(28) de Threoir
2014/40, arna léamh i bhfianaise aithrisí 19 agus 26 di, a fháil ar leibhéal mhéid díolacháin ceann de na táirgí tobac lena mbaineann nó ar nósanna tomhaltais daoine óga maidir leis an táirge sin.
31      Ar an tríú dul síos, roghnaigh reachtóir an Aontais ‘táirgí tobac núíosacha’ a chur faoi réir na gceanglas a leagtar síos i dTreoir
2014/40, agus leagtar amach na coinníollacha chun ‘táirge tobac núíosach’ a aithint in Airteagal 2(14) den Treoir sin.
32      Ní mór a mheas, agus Treoir Tarmligthe 2022/2100 arna glacadh chun tairbhe na ndíolúintí dá bhforáiltear in Airteagal 7(12) agus in Airteagal 11(6) de Threoir
2014/40 a tharraingt siar i gcás na dtáirgí tobac núíosacha atá comhdhéanta de tháirgí tobac téite, gur ghníomhaigh an Coimisiún i gcomhréir leis an gcreat rialála a bhfuil achoimre air i míreanna
28 go 31 den bhreithiúnas seo agus nach ndearna sé aon roghanna beartais a thagann faoi fhreagrachtaí reachtas an Aontais.
33      Ar an gcéad dul síos, tá an cinneadh gurb ann do na táirgí sin agus don treocht maidir lena dtomhaltas bunaithe ar na critéir oibiachtúla a leagtar amach in Airteagal 2(14) agus (28) de Threoir
2014/40.
34      Ar an dara dul síos, ar bhonn na dtorthaí sin, chuir an Coimisiún forálacha na Treorach sin i bhfeidhm maidir leis na táirgí sin lena gcuirtear in iúl go nithiúil go dlíthiúil na roghanna beartais a rinne reachtas an Aontais, eadhon, ar an gcéad dul síos, toirmeasc a chur ar shainbhlasanna a úsáid i dtáirgí tobac agus i mblastáin ina gcomhpháirteanna agus, ar an dara dul síos,
teachtaireacht faisnéise agus rabhadh sláinte a ghreamú d’aonadphaicéid nó lasmuigh de.
35      Ní féidir amhras a chaitheamh ar bhailíocht Threoir Tharmligthe
2022/2100
le haon argóint a chuirtear in iúl os comhair na Cúirte.
36      D’áirigh an Coimisiún sainmhíniú ar táirgí tobac téite ar liosta na sainmhínithe a bhunaíodh in Airteagal 2 de Threoir
2014/40. Mar sin féin, ní thagraítear le
hAirteagal 7(12) ná Airteagal 11(6) den Treoir sin do na catagóirí táirgí a leagtar amach in Airteagal 2(14) den Treoir sin a mhéid a bhaineann le tairbhe na ndíolúintí sin a tharraingt siar. Ina theannta sin, ní raibh aon rogha ag an gCoimisiún ach an ‘táirge tobac núíosach’ a chumhdaítear le Treoir Tharmligthe
2022/2100 a shainmhíniú, a mhéid a chaithfidh an chatagóir ‘táirgí tobac núíosacha’ a bheith oscailte agus le sonrú de réir theacht chun cinn agus fhorbairt na dtáirgí nua sin ar an margadh.
37      Thairis sin, mar a mhínigh an tAbhcóide Ginearálta i míreanna 87 go 91 dá Thuairim le feidhmiú chumhacht tharmligthe an Choimisiúin maidir le ‘táirgí tobac núíosacha’, is féidir an décuspóir
a shaothraítear le Treoir
2014/40 a bhaint amach, is é sin feidhmiú cuí an mhargaidh inmheánaigh a éascú
do thobac agus do tháirgí gaolmhara, agus ardleibhéal cosanta do shláinte an duine a áirithiú, go háirithe do dhaoine óga (féach, chuige sin, breithiúnais an 4 Bealtaine 2016,
Philip Morris Brands agus páirtithe eile,
C‑547/14, EU:C:2016:325, míreanna 143 agus 220, agus an 22 Samhain 2018,
Swedish Match,
C‑151/17, EU:C:2018:938, mír 67).
38      Maidir leis sin, ní féidir PJ Carroll a leanúint ina argóintí nuair a théann sé i muinín
Airteagal 168(5) CFAE, chun tacú lena éileamh maidir le neamhbhailíocht Threoir Tharmligthe
2022/2100, faoina gcuirtear cosc ar reachtas an Aontais an beartas sláinte maidir le tobac a chomhchuibhiú agus óna leanann go bhfuil an chumhacht chun díol táirgí tobac núíosacha áirithe a údarú, go háirithe iad siúd a bhfuil rioscaí laghdaithe sláinte ag baint leo i gcomparáid le táirgí tobac eile, forchoimeádta do na Ballstáit.
39      Is fíor, de réir na forála sin, cé go bhféadfadh reachtóir an Aontais,
inter alia, bearta a ghlacadh a bhfuil sé mar chuspóir díreach acu an tsláinte phoiblí a chosaint i ndáil leis an tobac, is é sin, áfach, aon chomhchuibhiú ar dhlíthe agus ar rialacháin na mBallstát a eisiamh.
40      An méid sin ráite, ní mór a thabhairt faoi deara nach bhfuil Treoir
2014/40 bunaithe ar an
bhforáil sin, ach go bhfuil sí bunaithe ar Airteagal 114
CFAE, lena gceadaítear comhfhogasú na bhforálacha reachtaíochta nó rialúcháin nó riaracháin atá ceaptha sna Ballstáit chun an margadh inmheánach a bhunú agus a oibriú. Is léir ó chásdlí sochair, i gcás a gcomhlíontar coinníollacha chun dul i muinín an Airteagail sin mar bhunús dlí, nach féidir cosc a chur ar reachtas an Aontais dul i muinín an bhunúis dlí sin ar an bhforas go bhfuil cosaint na sláinte poiblí cinntitheach sna roghanna atá le déanamh (breithiúnais an 10 Nollaig 2002, British American Tobacco (Investments) agus Imperial Tobacco,
C‑491/01, EU:C:2002:741, mír 62; an 12 Nollaig 2006, An Ghearmáin v an Pharlaimint agus an Chomhairle, C‑380/03, EU:C:2006:772, mír 39, agus an 4 Bealtaine 2016, Philip Morris Brands agus páirtithe eile, C‑547/14, EU:C:2016:325, mír 60).
41      Ina theannta sin, ba cheart a chur in iúl go bhforáiltear leis an gcéad fhomhír d’Airteagal 168(1)
CFAE go bhfuil ardleibhéal cosanta le haghaidh sláinte an duine á áirithiú i sainiú agus i gcur chun feidhme bheartais agus ghníomhaíochtaí uile an Aontais agus go cheanglaítear go sonrach le hAirteagal 114(3)
CFAE,
nuair a bhaintear comhfhogasú amach, go n‑áiritheofar ardleibhéal cosanta do shláinte an duine
(breithiúnais an 10 Nollaig 2002,
British American Tobacco (Investments) agus Imperial Tobacco,
C‑491/01, EU:C:2002:741, mír 62; an 12 Nollaig 2006,
an Ghearmáin v an Pharlaimint agus an Chomhairle,
C‑380/03, EU:C:2006:772, mír 40, agus an 4 Bealtaine 2016,
Philip Morris Brands agus páirtithe eile,
C‑547/14, EU:C:2016:325, mír 61).
42      Ní heisceacht Treoir Tarmligthe
2022/2100 sa mhéid sin más rud é gur ghlac an Coimisiún an Treoir Tarmligthe sin ar bhonn cumhacht
tarmligthe
ag reachtóir an Aontais, dá dtagraítear in Airteagal 7(12) agus Airteagal 11(6) de Threoir
2014/40, i gcomhréir le hAirteagal 290
CFAE.
43      Mar sin, is léir ó idirspleáchas an dá chuspóir arna saothrú le Treoir
2014/40 go raibh an Coimisiún i dteideal a chumhacht tharmligthe a fheidhmiú chun a áirithiú go bhfuil ‘táirgí tobac téite’ faoi réir na rialacha ginearálta maidir le húsáid blastán agus faoi réir na ndualgas maidir le lipéadú a fhorchuirtear le Treoir
2014/40 (féach, de réir analaí, breithiúnas an 4 Bealtaine 2016,
Philip Morris Brands agus páirtithe eile,
C‑547/14, EU:C:2016:325, mír 222).
44      Thairis sin, agus é a bheith faoi réir Threoir Tarmligthe
2022/2100 trí tháirgí tobac téite a chur faoi réir an toirmisc ar bhlastáin agus na dualgais maidir le lipéadú a fhorchuirtear le Treoir
2014/40, ní chuireann an Coimisiún isteach ar inniúlacht na mBallstát ar bhealach ar bith, mar a shainmhínítear in Airteagal 19(1) go (3) de Threoir
2014/40, maidir le ‘táirgí tobac núíosacha’. Go háirithe, tá sé de shaoirse fós ag na Ballstáit sin na táirgí úd
a chur faoi réir chóras sainordaitheach réamhúdaraithe.
45      Ar deireadh, maidir leis an oibleagáid tuarascáil arna bunú in Airteagal 28 de Threoir
2014/40, is fíor nach mór don Choimisiún, faoin gcéad fhomhír
d’Airteagal 28(2)(b) agus (c) den Treoir sin, aird ar leith a thabhairt, go háirithe, ar fhorbairtí sa mhargadh maidir le táirgí tobac núíosacha agus ar fhorbairtí arb ionann iad agus athrú substaintiúil ar imthosca.
46      Níl an fhoráil sin ar neamhréir le hAirteagal 19(4) den Treoir sin, lena bhforáiltear,
i láthair na huaire,
nach mór go mbeadh na táirgí tobac núíosacha a cuireadh ar an margadh cheana féin, agus go neamhspleách ar aon togra ón gCoimisiún amhail comhlíonadh tuarascáil, comhréireach le ceanglais a leagtar síos leis an Treoir céanna. Sna himthosca sin, ní féidir Airteagal 28 de Threoir
2014/40 a léiriú mar riail lena gcuirtear teorainn le feidhmiú na cumhachta arna dtarmligean chuig an gCoimisiún ag Airteagal 7(12) agus Airteagal 11(6) den Treoir sin.
47      I bhfianaise an mhéid sin go léir, níor nochtadh
aon eilimint a d’fhéadfadh difear a dhéanamh do bhailíocht Threoir Tarmligthe
2022/2100 leis an imscrúdú ar an
gcéad cheist.
An dara ceist
48      Lena dara ceist, fiafraíonn an chúirt a rinne an tarchur, go bunúsach, an bhfuil Treoir Tarmligthe
2022/2100 neamhbhailí ar an mbonn gur cheart don Choimisiún brath ar an gcion fhoriomláin tobac i dtáirgí tobac téite
chun teacht ar an gconclúid go raibh ‘athrú substaintiúil ar imthosca’
de réir bhrí Airteagal 7(12) agus 11(6) de Threoir
2014/40, arna léamh i gcomhar le hAirteagal 2(28) den Treoir sin, seachas ar líon na n‑aonad a dhíoltar.
49      Is ceanglas é ‘athrú substaintiúil ar imthosca’ a bheith ann go ngníomhachtófar cumhacht tharmligthe an Choimisiúin le hAirteagal 7(12) agus le hAirteagal 11(6) de Threoir 2014/40 araon.
50      Tá sainmhíniú ar an gcoincheap sin in Airteagal 2(28) den Treoir sin trí thagairt do mhéideanna díolacháin na catagóire táirgí tobac lena mbaineann. Ní luaitear san fhoráil sin meáchan tobac ná, ar bhonn níos ginearálta, an chainníocht tobac i gcatagóir táirgí ar leith. Thairis sin,
tagraíonn an fhoráil sin do na sonraí díolacháin a chuirtear ar fáil i gcomhréir le hAirteagal 5(6) den Treoir sin. Leanann sé ó fhoclaíocht na forála sin nach mór do na Ballstáit a cheangal ar mhonaróirí agus ar allmhaireoirí tuairisciú bliantúil a dhéanamh ar mhéid a ndíolachán de réir branda agus cineál, arna shloinneadh mar
líon na dtoitíní, na dtodóg, na dtodóigíní nó mar chileagraim.
51      Maidir leis sin, mar a mhínigh an tAbhcóide Ginearálta i mír 111 dá Thuairim,
tagraítear freisin, i
gCinneadh Cur Chun Feidhme
2015/2186, lena sonraítear saintréithe na faisnéise atá le tarchur ag na Ballstáit, do mhéid na ndíolachán táirgí tobac in aghaidh an aonaid nó an mheáchain san
fhormáid
éigeantach dá dtagraítear in Airteagal 2
den chinneadh cur chun feidhme sin.
52      Sna himthosca sin, níl aon rud ann chun cosc a chur ar an gCoimisiún measúnú a dhéanamh an ann do ‘athrú substaintiúil ar imthosca’ le haghaidh catagóir shonrach táirgí tobac trí mhéid díolachán na catagóire sin a ríomh ar bhonn líon na n‑aonad den táirge lena mbaineann a dhíoltar nó ar bhonn chainníocht an tobac sa chatagóir sin de réir meáchain.
53      In aon chás, tá an tomhas ar ‘athrú substaintiúil ar imthosca’ maidir le méid na ndíolachán arna ríomh in aghaidh an aonaid táirge comhsheasmhach leis an gcuspóir sonrach is bun leis na díolúintí dá bhforáiltear in Airteagal 7(12) agus in Airteagal 11(6) de Threoir
2014/40, agus ardleibhéal cosanta do shláinte an duine á áirithiú ag an am céanna.
54      Go bunúsach, ar thaobh amháin, leanann sé ó aithrisí 19 agus 26 den Treoir sin, i gcás a dhírítear ar na daoine óga,
níor cheart feidhm a bheith ag na díolúintí sin a thuilleadh dá n‑aithneofaí go raibh athrú substaintiúil ar imthosca maidir le nósanna díolacháin nó tomhaltais na catagóire daonra sin. Ar an taobh eile, is léir ó léamh ar aithris 34 den Treoir sin mar aon leis an sainmhíniú ar na ‘táirgí tobac’ – arna thabhairt in Airteagal 2(4) den Treoir chéanna, i dtuairim reachtóir an Aontais, go bhféadfadh gach
táirge tobac, go páirteach fiú, a bheith ina chúis
bháis, galrachta agus míchumais.
55      Chuige sin, ní féidir a mheas gurb é an t‑aon mhodh a cheadaítear
chun measúnú a dhéanamh ar éabhlóid nósanna tomhaltais daoine óga
ná tagairt a dhéanamh do mheáchan an tobac atá i dtáirge. Mar sin,
ní ghá don Choimisiún brath ar an gcion foriomlán tobac i dtáirgí tobac téite chun teacht ar an gconclúid go raibh ‘athrú substaintiúil ar imthosca’ de réir bhrí Airteagal 7(12) agus Airteagal 11(6) de Threoir
2014/40.
56      I bhfianaise an mhéid sin go léir, níor nochtadh aon eilimint a d’fhéadfadh difear a dhéanamh do bhailíocht Threoir Tarmligthe
2022/2100 leis an imscrúdú ar an
dara ceist.
Costais
57      Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte Breithiúnais, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Dara Dlísheomra) mar seo a leanas:
Leis an scrúdú ar na ceisteanna arna dtarchur ag an Ard-Chúirt (Éire), níor nochtadh aon eilimint a d’fhéadfadh difear a dhéanamh do bhailíocht Threoir Tarmligthe (AE) 2022/2100 ón gCoimisiún an 29 Meitheamh 2022 lena leasaítear Rialachán 2014/40/AE ó Pharlaimint na hEorpa agus ón gComhairle maidir le díolúintí áirithe a tharraingt siar i ndáil le táirgí tobac téite.
[Sínithe]
*      Teanga an cháis: an Béarla.